Et indbrud i et sommerhus på Solbakkevej i Blokhus blev natten til torsdag opklaret kun få minutter efter, det var blevet begået. På vej til sommerhuset mødte en patrulje fra Nordjyllands Politi nemlig en varebil med tre personer - og tyvekosterne fra indbruddet. - Der er tre unge mænd fra lokalområdet i bilen og så de møbler, der er blevet stjålet fra huset, fortæller vagtchef ved Nordjyllands Politi Jess Falberg. Nordjyllands Politi fik meldingen om indbrud omkring klokken 01.30 fra husets beboere, der havde hørt tyvene rumstere mens de var ved at fylde varebilen. - Nu sidder de her på politigården, og så skal vi i løbet af formiddagen have fundet ud af, hvad der skal ske med dem, fortæller vagtchefen, med henvisning til om de anholdte efter endt afhøring skal løslades eller fremstilles i et grundlovsforhør med henblik på varetægtsfængsling.
En patrulje fra Nordjyllands Politi mødte på vejen til et sommerhus, der havde været udsat for indbrud, de tre tyve i en bil fyldt med tyvekoster.